KOMMISSIONENS FORORDNING (EF) Nr. 2991/95 af 19. december 1995 om ændring af forordning (EØF) nr. 334/93 om gennemførelsesbestemmelser for anvendelse af udtagne landbrugsarealer med henblik på tilvejebringelse af materialer til fremstilling i Fællesskabet af produkter, som ikke primært er bestemt til konsum eller foderbrug

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1765/92 af 30. juni 1992 om indførelse af en støtteordning for producenter af visse markafgrøder (1), senest ændret ved forordning (EF) nr. 2800/95 (2), særlig artikel 12, og

ud fra følgende betragtninger:

Erfaringerne viser, at det, når en opkøber, der har stillet sikkerhed, efterfølgende leverer de af en kontrakt omfattede råvarer til den første forarbejdningsvirksomhed (da det er første forarbejdningsvirksomhed og ikke opkøberen, som forarbejder råvaren til slutprodukter), vil være mere hensigtsmæssigt at tillade, at sikkerheden frigives, hvis første forarbejdningsvirksomhed har stillet en tilsvarende sikkerhed over for myndighederne;

Kommissionens forordning (EF) nr. 1870/95 (3) om ændring af forordning (EØF) nr. 334/93 (4) ændrede nogle af gennemførelsesbestemmelserne for anvendelse af udtagne landbrugsarealer til dyrkning af nonfoodafgrøder; forordningen trådte i kraft den 15. august 1995; bestemmelserne bør dog gælde for alle kontrakter, der er indgået for 1996 og efterfølgende år; hvad angår kontrakter, der blev indgået inden forordningens ikrafttrædelse, bør kun de bestemmelser, der ikke stiller de kontraherende parter i en ufordelagtig situation, anvendes; af hensyn til den administrative kontrol bør hele sikkerhedsbeløbet stilles senest den 15. april 1996, uanset om kontrakterne for 1996-høsten blev indgået før eller efter forordningens ikrafttrædelse;

det er fastslået, at nogle råvarer ikke kan anvendes til konsum eller foderbrug, så for dem bør der anvendes forenklet kontrol;

forordning (EØF) nr. 334/93 bør derfor ændres;

da nogle sprogudgaver ikke er korrekte, bør de berigtiges;

de i denne forordning fastsatte foranstaltninger er i overensstemmelse med udtalelse fra Den Fælles Forvaltningskomité for Korn, Fedtstoffer, Tørret Foder og Sukker -

UDSTEDT FØLGENDE FORORDNING:

Artikel 1

I forordning (EØF) nr. 334/93 foretages følgende ændringer:

1) I artikel 3 foretages følgende ændringer:

- I stk. 1, første punktum, ændres »bilag II« til »bilag III«.

- I slutningen af stk. 3 ændres »bilag II« til »bilag III«.

2) I artikel 8, stk. 4, foretages følgende ændringer:

- Litra a) affattes således:

»a) Opkøber eller første forarbejdningsvirksomhed, der har modtaget råvarer fra ansøgeren, underretter myndighederne om den modtagne mængde råvarer med angivelse af art og sort samt navn og adresse på den kontrahent, der har leveret råvaren, og leveringssted inden for en frist, der fastsættes af medlemsstaterne, så det sikres, at godtgørelsen kan udbetales i den periode, der er omhandlet i artikel 10 i forordning (EØF) nr. 1765/92.«

- I litra b) indsættes:

»Første forarbejdningsvirksomhed underretter myndighederne om navn og adresse på den kontrahent, der har leveret råvaren, art og sort af den modtagne råvare og leveringssted senest fyrre arbejdsdage efter, at den har modtaget råvaren.«

3) I artikel 9 foretages følgende ændringer:

- I slutningen af stk. 1 indsættes:

»For så vidt angår kontrakten for 1995-høsten, der blev indgået inden den 5. august 1995, stiller opkøber eller, alt efter tilfældet, første forarbejdningsvirksomhed i de tilfælde, hvor den pågældende har stillet eller var forpligtet til at stille mindst halvdelen af sikkerheden over for myndighederne senest tyve dage efter kontraktens underskrivelse, det resterende sikkerhedsbeløb senest tyve arbejdsdage efter modtagelse af den råvare, kontrakten omfatter, eller hvis den periode er udløbet, senest tyve arbejdsdage efter ikrafttrædelsen af Kommissionens forordning (EF) nr. 2991/95 (*).

(*) EFT nr. L 312 af 23. 12. 1995, s. 9.«.

- I slutningen af stk. 2 indsættes:

»Hvis opkøber har stillet sikkerhed, frigives den, når råvaren er leveret til første forarbejdningsvirksomhed, såfremt opkøberens myndigheder har fået bevis for, at første forarbejdningsvirksomhed har stillet en tilsvarende sikkerhed over for dens myndigheder, jf. dog første afsnit.«

4) I artikel 10 foretages følgende ændringer:

- Stk. 2, andet punktum, affattes således:

»Forarbejdning til et eller flere af de slutprodukter, der er anført i bilag III, sker senest den 31. juli i det andet år efter det år, hvor ansøger leverede råvaren til opkøber eller første forarbejdningsvirksomhed.«

- Efter stk. 2, første afsnit, indsættes:

»For kontrakter indgået inden den 5. august 1995 sker forarbejdning dog senest tre år efter datoen for levering af råvaren til første forarbejdningsvirksomhed.«

- I stk. 6, første og sidste punktum, ændres »bilag II« til »bilag III«.

5) Som artikel 25 indsættes:

»Artikel 25

Medmindre andet er fastsat i denne forordning, gælder de ændringer af denne forordning, der blev indført ved forordning (EF) nr. 1870/95, for 1996-høsten og følgende år. Medlemsstaterne kan dog anvende alle eller en del af disse bestemmelser for kontrakter, der blev indgået for 1995-høsten, hvis de kontraherende parter ikke stilles i en ufordelagtig situation derved.«

6) I bilag I ændres »KN-kode 0602 99 59, Andre frilandsplanter (fx Kenaf hibiscus cannabinus L. og chenopodium)« til »KN-kode ex 0602 99 59, Andre frilandsplanter (fx Kenaf hibiscus cannabinus L. og chenopodium), undtagen Euphorbia lathyris, Calendula officinalis, Sylibum marianum og Isatis tinctoria.«

7) I bilag II indsættes:

»KN-kode ex 0602 99 59, Euphobia lathyris, Calendula officinalis, Sylibum marianum og Isatis tinctoria.«

Artikel 2

I forordning (EØF) nr. 334/93 foretages følgende berigtigelser:

1) I den tyske udgave af artikel 6, stk. 1, litra c), ændres »Flurstücksnummer« til »Flächenidentifizierung«.

2) I den tyske udgave af artikel 8, stk. 5, udgår første afsnit, sidste punktum.

3) I slutningen af den tyske udgave af artikel 9, stk. 2, indsættes:

»Er kontrakten blevet annulleret eller tilpasset, inden der indgives ansøgning om arealstøtte, eller på de i artikel 7, stk. 2, fastsatte betingelser, nedsættes sikkerhedsstillelsen i forhold til arealreduktionen.«

4) Artikel 21 i den svenske udgave affattes således:

»Foranstaltninger, der finansieres af Den Europæiske Udviklings- og Garantifond for Landbruget, Garantisektionen, og EF-støtte, der ydes efter Rådets forordning (EØF) nr. 2078/92 og (EØF) nr. 2080/92, omfatter ikke råvarer, der dyrkes på udtagne landbrugsarealer, som der ydes godtgørelse for, og produkter fremstillet af sådanne råvarer.«

Artikel 3

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. december 1995.

På Kommissionens vegne

Franz FISCHLER

Medlem af Kommissionen

(1) EFT nr. L 181 af 1. 7. 1992, s. 12.

(2) EFT nr. L 291 af 6. 12. 1995, s. 1.

(3) EFT nr. L 179 af 29. 7. 1995, s. 40.

(4) EFT nr. L 38 af 16. 2. 1993, s. 12.